Amnestietydperk kom vir wapeneienaarsArgieffoto: SAPD Jeff Radebe, minister in die presidensie, het ná afloop van die tweeweeklikse kabinetsvergadering gesê Nathi Nhleko, minister van polisie, het ŉ voorlegging aan die kabinet gedoen oor die amnestietydperk ingevolge die Wet op Vuurwapenbeheer. “Die amnestie sal die omloop van onwettige vuurwapens verminder wat sal lei tot ŉ afname in kontakmisdade,” het Radebe gesê. Die amnestietydperk duur vir ses maande van 1 April tot 20 September. Radebe het gesê die amnestie sal fokus op mense wat in besit is van onwettige vuurwapens en/of ammunisie, insluitend dié wat by een of meer misdadige bedrywighede betrokke was. “Dit geld ook vir mense wat vuurwapens of ammunisie geërf het en nie aan die voorskrifte van die Wet op Vuurwapenbeheer voldoen nie.” Die kabinet het intussen ook die uitreiking van die Suid-Afrikaanse Polisiediens se nasionale misdaadstatistiekverslag vir die trimester van 2016/17 goedgekeur. “Hierdie verslag sal soos die jaarverslag die provinsiale en nasionale voorkoms van misdaad dek. Die misdaadstatistiek word gegenereer uit misdaaddata wat op stasievlak aangeteken is.” Radebe het gesê die kwartaallikse bekendmaking van misdaadstatistiek sal die regering in staat stel om belangrike doelwitte te monitor, veral die vermindering van gerapporteerde ernstige misdade, soos uiteengesit in die mediumtermyn strategiese raamwerk. Hy het ook gesê dit kan gebruik word as ŉ vroeë waarskuwingstelsel om die misdaadvoorkomingsoperasies en strategieë van die regering te versterk.